આરબીઆઈએ રાજ્યોના બજેટને આધારે કહ્યું છે કે રાષ્ટ્રીય સ્તરે ખેડૂતોની લોન માફ કરી દેવાને કારણે જ કુલ સ્લિપેજના ત્રીજા ભાગની સ્લિપેજ જોવા મળી છે. એટલે કે લક્ષ્યાંક કરતાં વધારે ખાધ થઈ છે. રિઝર્વ બેન્કે ખેડૂતોની લોનમાફીને ‘મોરલ હેઝાર્ડ' ગણાવીને ભારપૂર્વક કહ્યું છે કે ખેડૂતોની ઉત્પાદકતામાં સુધારો થયો હોય તેવો કોઈ ટ્રેક રેકોર્ડ નથી. એટલું જ નહીં, દેવામાફીને કારણે ફાઈનાન્સના અન્ય અનૌપચારીક સ્રોત પણ વધ્યા છે. તેને કારણે ફુગાવો વધવાનું પણ જોખમ છે. આંધ્ર પ્રદેશ અને તેલંગણાએ ૨૦૧૪માં ખેડૂતોનું દેવું માફ કરવાથી શરૂઆત કરી હતી. પછીથી તેમાં તમિલનાડુ, મહારાષ્ટ્ર, ઉત્તર પ્રદેશ, પંજાબ અને હવે કર્ણાટકનો ઉમેરો થયો છે. કર્ણાટકે તાજેતરમાં જ ખેડૂતોનું ૩૪,૦૦૦ કરોડ રૂપિયાનું દેવું માફ કર્યું છે.